ExamCookie i Aalborg mener ikke, at undervisningsministerens tiltag mod eksamenssnyd til eksaminerne virker, da eleverne stadig kan snyde med begrænset internetadgang.

For nogle uger siden annoncerede undervisningsminister Merete Riisager (LA), at hun ville fjerne internetadgangen til eksaminerne på landets gymnasier, fordi eleverne bruger det til at snyde. Men forslaget er rent spil for galleriet, lyder det fra ExamCookie, der er i gang med at implementere et overvågningsprogram, der skal bruges under eksaminerne, hos flere af de danske gymnasier. - Ministeren har udtalt en masse om internet til eksaminerne, men i virkeligheden fjernes der ikke noget internet, for eleverne har deres noter og opgavebeskrivelser på nettet, og de skal aflevere opgaven på internettet. Så i stedet bliver internetadgangen begrænset, så eleverne ikke kan tilgå udvalgte sider, siger direktør hos ExamCookie, Morten Jakobsen. Men med begrænset internetadgang er det stadig muligt for eleverne at snyde ved brug af programmer som Dropbox, Skype og OneNote, hvor man kan dele noter med hinanden. Onsdag var der så møde i Undervisningsministeriet, hvor flere af parterne, der arbejder med bekæmpelsen af eksamenssnyd, bland andet ExamCookie, var til stede, og på trods af kritikken arbejder ministeren videre med forslaget. - Hele Danmark tror, at hun har gjort noget, men i praksis er der intet sket, siger Morten Jakobsen. Opfordringen til ExamCookies overvågningsprogram kom på baggrund af en analyse, som Styrelsen for Undervisning og Kvalitet fik konsulenthuset Devoteam til at udforme. Her blev der konkluderet, at overvågning af eleverne under eksamen var den bedste løsning på eksamenssnyd, hvilket altså ikke stemmer overens med ministerens beslutning.